PMทำใจมาร์จินลดต้นทุนเพิ่มหลายทาง
พรีเมียร์ มาร์เก็ตติ้ง โอดต้นทุนเพิ่ม ทั้งค่าแรง วัตถุดิบทำมาร์จินลด ยันรายได้โต 10%
29 มี.ค. 2555

พรีเมียร์ มาร์เก็ตติ้ง โอดต้นทุนเพิ่ม ทั้งค่าแรง วัตถุดิบทำมาร์จินลด ยันรายได้โต 10%
นายสมชาย ชุณหรัศมิ์ กรรมการผู้จัดการ บริษัท พรีเมียร์มาร์เก็ตติ้ง (PM) เปิดเผยว่า บริษัทต้องยอมรับว่าการปรับเพิ่มค่าแรงขั้นต่ำเป็นเรื่องที่ไม่สามารถป้องกันต้นทุนได้ และราคาวัตถุดิบก็ปรับขึ้น ทำให้อัตรากำไรขั้นต้น (มาร์จิน) น้อยลงบ้าง ซึ่งต้องพยายามรักษาให้สมดุล และคงไม่มีแผนที่จะปรับราคาขายในปีนี้
บริษัทจะบริหารธุรกิจโดยการหาผู้ขายเพิ่มขึ้นเพื่อลดต้นทุน โดยปีนี้จะมีคู่ค้าในประเทศเวียดนามเพิ่มขึ้น รวมถึงคู่ค้าในประเทศ โดยปัจจุบันมีร้านค้าที่เป็นคู่ค้าในประเทศราว 3 หมื่นร้านค้า
สำหรับผลประกอบการในปีนี้ตั้งเป้ารายได้เติบโตไม่ต่ำกว่า 10% จาก 3,360 ล้านบาท รายได้ส่วนใหญ่ยังมาจากธุรกิจการจัดจำหน่ายโดยเฉพาะปลาเส้น ตราทาโร ที่มีส่วนแบ่งการตลาด 75.6% นอกจากนี้บริษัทยังมีคู่ค้าเพิ่มขึ้นทั้งในประเทศและต่างประเทศโดยเฉพาะตลาดในอาเซียน
ขณะเดียวกัน บริษัทอยู่ระหว่างการเจรจาพันธมิตรร่วมทุนในยุโรป 2-3 ราย ในธุรกิจปลาทูน่า คาดว่าจะเห็นความชัดเจนภายในปีนี้ 
“ปีนี้ธุรกิจเรายังเติบโตทั้งร้านค้าปลีกและร้านสะดวกซื้อ โมเดิร์นเทรด โดยมองตลาดรวมไว้ที่ 2.1 หมื่นล้านบาท โตจากปีก่อน 10%”